Il-Bord ta' Governanza Lokali immexxi mill-Avukat Joe Mifsud għadu kif ikkonkluda investigazzjoni dwar il-Kunsill ta' Ħaż-Żabbar. Nhar it-Tlieta 8 ta' Lulju 2014 ippubblika r-rapport bil-konklużjonijiet tiegħu. Il-konklużjonijiet huma ta' serjeta' kbira u juru li għad hawn min għad m'għandux idea dwar ir-responsabbiltajiet li għandu is-Sindku u r-responsabbiltajiet li għandu s-Segretarju (jew is-Segretarja) fil-Kunsilli Lokali. Is-Sindku hu l-politiku u flimkien mal-Kunsilliera kollha għandu l-obbligu li jfassal il-policies u jieħu d-deċiżjonijiet biex tinġieb il-quddiem il-Lokalita. Is-Segretarju/a min-naħa l-oħra m'huwiex qiegħed hemm biex jiddeċiedi iżda biex jimplimenta d-deċiżjonijiet tal-Kunsill kif ukoll biex jara li dawn id-deċiżjonijiet ikunu jaqblu ma dak li jgħidu il-liġijiet u r-regolamenti. Ir-rapport dwar il-Kunsill Lokali ta' Ħaż-Żabbar iqabbadni l-bard. Li ġġib ħafna voti ma jagħtik l-ebda dritt li tikkunsidra lilek innifsek il-fuq mil-liġi. Iġġib kemm iġġib voti xorta għandek l-obbigu li timxi mar-regolamenti finanzjarji. Jekk is-Segretarju/a tal-Kunsill jiġbidlek l-attenzjoni li ċertu affarijiet ma tistax tagħmilhom ifisser li trid tieqaf u jekk ikun hemm bżonn tagħmel il-verifiki u mhux tibqa' għaddej qiesek bulldowzer. Mhux ta' b'xejn li Quinton irreżenja minn Sindku u mill-Kunsill ta' Ħaż-Żabbar ftit minuti wara li ħareġ ir-rapport. Osservazzjoni f'waqtha tar-rapport dwar il-Kunsill Lokali ta' Ħaż-Żabbar hi din: "Minħabba li dan l-istharriġ beda wara li sar rapport minn Partit Politiku, il-Bord iħossu fid-dmir li jindirizza lill-Partiti Politiċi dwar għażliet ta' kandidati sabiex jikkontestaw għall-elezzjonijiet tal-Kunsilli Lokali. Il-Partiti li jagħżlu kandidati sabiex joħroġu f'isimhom għandhom jagħmlu skrutinju aktar sever fuqhom qabel jippreżentawhom bħala kandidati tagħhom. Ma jfissirx li għax ikollok persuna popolari ħafna kif kien f'dan il-każ, dan ikun idejali u adekwat għall-kariga ta' Kunsillier u wisq iktar ta' Sindku. Min jikkontesta elezzjoni għall-Kunsill Lokali għandu jkun u mhux jaħdem għal rasu u 'l fuq minn dak li tipprovdi l-liġi." Fid-dawl ta' dan ta' min jistaqsi: nies bħal Quinton min qed jagħtihom l-arja? ara ukoll fuq dan il-blog: Wara San Pawl il-Baħar u l-Munxar................ qed iberraq f'Ħaż-Żabbar